<classify> Naibu Waziri wa Habari, Vijana, Utamaduni na Michezo Juma Nkamia alitoa kauli hiyo bungeni mjini hapa jana akijibu swali la Mbunge wa Sumve, Richard Ndassa CCM.Ndassa ambaye ni mwanachama wa Simba aliuliza swali la nyongeza akitaka kufahamu kauli ya serikali kuhusu uozo wa rushwa ndani ya Fifa ambao umesababisha Rais wake, Joseph Sepp Blatter kujiuzulu.Nkamia alisema Tanzania kama mwanachama wa Fifa, haifurahishwi na kinachotokea Fifa na inalaani matukio ya rushwa yanayoibuliwa sasa katika chombo hicho cha juu cha uendeshaji wa soka duniani.Tunafahamu kuwa kuna uchunguzi unaoendelea, na Tanzania itatoa msimamo wake baada ya uchunguzi huo kukamilika, alisema Nkamia na kuongeza: Hii ni kashfa nzito, Tanzania tunalaani kwa sababu suala la rushwa halikubaliki siyo tu katika Fifa, bali hata katika michezo yetu yote hapa nchini.Nkamia alisema zipo taarifa kwamba katika mpira wa miguu nchini, kuna klabu na wanamichezo wanajihusisha na rushwa na kueleza kuwa serikali haikubaliani na hilo, na inakemea kwa nguvu zake zote.Fifa imegubikwa na matatizo ya rushwa katika miaka ya karibuni katika utawala wa Blatter aliyeingia madarakani kwa mara ya kwanza mwaka 1998.Siku chache kabla ya kuchaguliwa kwa muhula wake wa tano Mei 29, mwaka huu, maofisa 14 wa Fifa walikamatwa na wengine kufunguliwa mashitaka kwa tuhuma za rushwa ndani ya shirikisho hilo.Licha ya kelele za watu mbalimbali kumsihi Blatter aachie ngazi kabla ya uchaguzi huo, Kanali huyo wa zamani wa Jeshi la Uswisi, aligoma na kuchaguliwa kwa muhula wa tano akimshinda Prince Ali bin Hussein wa Jordan.Hata hivyo, juzi Jumanne usiku, Blatter alitangaza kuwa anajiuzulu wadhifa huo kwa madai kuwa amegundua ushindi wake kwa sasa hauungwi mkono na wapenda soka wengi duniani, jambo ambalo si zuri.  <topic>: MICHEZO 